Margalida de Prades (1387/1388 - Riudoms, 23 de chulio de 1429) fue reina consort d'Aragón, de Valencia, de Mallorca, de Cerdenya, de Corcega (nominal) y de Sicilia, duquesa consort (nominal) d'Atenas y de Neopatria, y contesa consort de Barcelona, de Rosellón, de Cerdanya y d'Ampurias (1409-1410).

Ascendencia
Margalida perteneixeba a o linache d'os contes de Prades, linia segundaria d'a casa reyal d'Aragón, dinastía Barcelona. Su pai estió Pero de Prades, barón d'Entenza, fillo de Chuan de Prades y de Sancha Ximénez d'Arenós, y su mai estió Chuana de Cabrera, filla de Bernardo III de Cabrera, vizconte de Cabrera y de Bas y conte d'Osona, y Margalida de Foix. Perteneixeba a o sequito de damas d'a reina María de Luna.

Matrimonios y descendencia
Se crio y educó en a cort, a on estió dama de companyía d'a reina María de Luna a o menos dende l'anyo 1399. A reina María murió en 1406, deixando a o viudo, Martín l'Humanista y un fillo, Martín, que murió tamién tres anyos dimpués en 1409 dimpués de rematar una dificil campanya de conquiesta de Cerdenya.

Habendo-se quedau sin hereu, Martín l'Humanista decidió contrayer nuevo matrimonio ta tener descencencia. Trigó a Margalida de Prades, una choven de ventiún anyos, en cuentas de a Cecilia d'Urchel, chermana d'o conte Chaime II d'Urchel. O papa Benedet XIII ofició o matrimonio o 17 de setiembre de 1409 en o palacio de Bellesguard en Barcelona.

A muerte d'o rey en mayo de 1410 frustró aquellos obchectivos y asinas s'extinguió o reinau d'a Casa d'Aragón y prencipió un periodo d'interregno que remató con o Compromís de Casp en 1412. Margalida tornó a casar-se en 1415 con o noble valenciano Chuan de Vilaragut y Alvarez d'Haro. Debiu a la suya condición de viuda reyal con una renta asignada, iste enlace, asinas como o fillo naixiu d'iste matrimonio en 1416, Chuan Cheronimo de Vilaragut, se mantenió en secreto.

Cort literaria
Seguntes o cronista Pere Tomic, Margalida de Prades «fue una d'as mas polidas sinyoras». A suya polideza y o suyo intrés por a cultura, manifestau por o suyo amor a os libros, contribuyioron a convertir o palacio reyal menor y o de Bellesguard en corts literarias, a on exerció de musa ta bellas feguras d'a literatura catalana como Jordi de Sant Jordi, Arnau March, Lluís Icart y Arnau d'Erill, asinas como bels castellanos como  Pedro de Santa Fe y Íñigo López de Mendoza, marqués de Santillana, que l'adedicó un planto con motivo d'a suya muerte.

Reina abadesa
Arredol de 1420, en estar a suya situación divulgada y a suya posición económica mala, Margalida y o suyo fillo Chuan se retiroron a o monesterio cisterciense de Santa María de Valldonzella. Tornó a enviudar en 1422 y probablement en 1423 profesó como moncha en o mesmo monesterio. En 1426 se tresladó enta o Monesterio de Bonrepòs a on fue nombrada abadesa en 1428.

Sepultura

A reina abadesa murió de un brote de peste en Riudoms y o suyo cuerpo fue tresladau enta o monesterio de Bonrepòs, a on fue enterrecada. Posteriorment, as suyas restas fuoron tresladadas a o Monesterio de Santes Creus en mayo de 1475 y apedecadas en a ilesia en un sepulcre decorau con as armas reyals y abacials en a pilastra que desepara o presbiterio d'a primera abside en a parti d'a nau d'o evanchelio debant d'o mausoleu d'o rey Pero II d'Aragón. O sepulcre fue profanau en 1835 y as suyas restas fuoron tresladadas a una tumba de piedra. Anyos dimpués, as restas fuoron levadas a una urna de piedra en o muro d'a nau de l'evanchelio.
Margalida de Prades